ཐོག་མའི་སྐབས་སུ་ངས་མོའི་མིག་རྫིར་ཆུ་ནག་པོ་ཡོད་པའི་སྨྱུ་གུས་དེས་སྤྱོད་པས་གཟབ་གཟབ་མ་བྱས་པར་མིག་དོམ་ཁྲའི་མིག་ཟོལ་འདྲ་བཟོས་ཤོར་བས་དེ་མུར་ཤོག་བུ་གཙང་མ་ལེན་ནས་གཙང་བཟོ་བྱས་ཁུལ་ཡང་ལེགས་པོ་མ་བྱུང་རྐྱེན་མཇུག་ཏུ་མོས་ཤེལ་སྒོར་ལྟ་དུས་ཧ་ལས་ནས་སྐད་ཆེན་པོ་རྒྱགས་ནས་ང་དང་ལས་རོགས་གཉིས་དུས་ཡུན་ཅི་དགོས་མི་ཤེས་པའང་བཟོས།ཧཧཧཧཡིན་ཡང་མོ་རང་ནི་སེམས་པ་ཐང་ཐང་མེད་པའི་རྒས་མོ་ཞིག་ཡིན་སྟབས་ང་དང་ལས་རོགས་གཉིས་ཀྱིས་མོའི་ཚོར་བ་འཕར་ཡོང་དུས་གང་ཐུབ་ཚོར་བ་འཇགས་ཐབས་དང་རང་ཚུགས་སུ་བསྡད་ཐབས་སྤེལ་བ་ལས་གཞན་ཐབས་ཤེས་མེད་པ་ལྟ་བུ་རེད།ཐེངས་ཤིག་ང་དང་ལས་རོགས་གཞོན་ནུ་མ་གཉིས་ཀྱིས་མོར་གཟུགས་པོ་འཁྲུ་བར་རོགས་རམ་བྱེད་དུས་མོས་ལག་པ་གཉིས་ཡར་བཀྱག་རོགས་མ་བྱེད་པར་ངེད་གཉིས་ནས་ཅི་བྱས་སོང་ངན་ལྟ་བྱེད་ཀྱི་འདུག་མོད།ངའི་ལས་རོགས་གཞོན་ནུ་མ་དེ་ནི་ཧ་ཅང་ལོ་ཆུང་ཞིག་དང་དབང་པོ་སྐྱོན་ཅན་ལ་རོགས་རམ་གྱི་ལས་ཀ་འདི་བྱས་ནས་དུས་ཡུན་མང་པོར་སོང་མེད་པ་ཞིག་ཡིན་རྐྱེན་ག་དུས་ཡིན་ཡང་འདར་སིག་སིག་འདྲ་བྱེད་དེ་མཚམས་རེར་ང་ལའང་ཤུགས་རྐྱེན་ཐེབས་གྲབས་བྱེད་ཀྱི་འདུགསྐབས་དེར་ངའང་རླུང་ཧ་ཅང་ལང་ནས་སྔོན་དང་མི་འདྲ་བར་སྐད་ཤུགས་ཆེན་པོས་སོ་སོས་ལག་པ་གནམ་ལ་ཡར་བཀྱག་ནས་ཞོགས།དེ་ཙམ་ཁྱེད་ཀྱིས་བྱེད་ཐུབ་བཞིན་དུ་མ་བྱེད་པ་གང་ཡིན།ངེད་གཉིས་ཀྱིས་ཁྱེད་ལ་གཟུགས་པོ་འཁྲུ་བར་རོགས་རམ་བྱེད་པ་ལས་ཁྱེད་ཀྱིས་ལུས་པོ་གཡོ་འགུལ་ཙམ་མེད་པར་ངེད་གཉིས་ལ་འཁྲུ་རུ་བཅུག་རྒྱུ་དེ་འདྲ་མ་རེད།ཁྱེད་ཀྱིས་སོ་སོར་གདིང་ཚོད་ཡོད་པའི་སྒོ་ནས་སྦྱོང་བརྡར་བྱེད་ན་མ་འོངས་པར་སོ་སོས་གཟུགས་པོ་འཁྲུ་ཐུབ་ཀྱི་རེད།ཧ་གོ་སོང་ངམ།ཞེས་འབོད་པས་མོས་ལག་པས་མིག་གཉིས་ཕྱི་བཞིན་ང་ལ་ཧ་ལས་མདོག་གིས་ལྟ་བཞིན་འདུགངའང་ཏོག་ཙམ་བདེ་མིན་ཡང་སྦྱོང་བརྡར་སྐབས་སུ་ངའི་སྦྱིན་བདག་མ་འདི་དང་འདྲ་བ་ཚོར་སོ་སོར་གང་ཡང་བྱ་ཐབས་སྤེལ་རྒྱུ་དང་།ཁོ་ཚོའི་སེམས་ལ་སྤོབས་པ་བསྐྲུན་རྒྱུ་དེ་བྱ་བ་ཐོག་མར་འཇོག་དགོས་པའི་སྐོར་བསླབ་བྱ་སྦྱང་ཡོད་པ་བཞིན་ཡོང་ཐབས་ཡིན།